Die Chiefs (voorheen bekend as die Waikato Chiefs) is ’n Nieu-Seelandse rugbyspan wat as ’n konsessie sedert 1996 aan die Super 14 deelneem. Die konsessie sluit Waikato, Bay of Plenty, Noord-Manawatu-Wanganui in. Die spelers van Counties Manukau, Bay of Plenty en Waikato neem ook aan die ITM-beker deel terwyl spelers van Thamesvallei en King Country aan die Heartland-kampioenskap deelneem. Hulle tuisveld is die Waikatostadion in Hamilton. Die huidige kaptein van die span is Mils Muliaina Die Chiefs-konsessie is in 1995 gestig vir die aanvang van die Super 12 in 1996. Die provinsiale span van Waikato het reeds voor 1996 aan die Super 10 deelgeneem. In die eerste seisoen van die kompetisie het die Chiefs sesde geëindig nadat hulle ses van hulle rondomtaliewedstryde gewen het. Die volgende seisoen het hulle egter heelwat swakker gedoen en elfde geëindig. In 1998 het die Chiefs weer beter gevaar en aan die einde van die rondomtalietoernooi was hulle sewende op die punteleër. In 1999 het die Chiefs nog beter gevaar en weer die sesde plek ingeneem. In 2000 het die Chiefs weer teleurgestel met drie seges en ’n tiende plek aan die einde van die seisoen.